Non (117) vier verjaarsdag met glasie wyn, gebed | Maroela Media
Suster André vier haar 117de verjaarsdag (Skermgreep uit die video)
Europa se oudste persoon, die Franse non, suster André, het Donderdag haar 117de verjaarsdag gevier ná sy al twee wêreldoorloë en verlede maand Covid-19 oorleef het. Sy het 'n spesiale verjaarsdagviering gehad met haar gunstelingnagereg – Baked Alaska.
Suster André (Lucile Randon), wat op 11 Februarie 1904 gebore is, het gesê sy het nie besef sy het die koronavirus opgedoen nie. Minstens 81 inwoners van die aftreeoord waar sy in Toulon, Frankryk, woon het Covid-19 opgedoen en 10 het gesterf.
"Hulle het vir my gesê ek het die virus," het die non Woensdag aan AFP gesê waar sy in die wintersonnetjie sit en bak het met haar oë gesluit en haar hande saamgevou in gebed. "Ek was baie moeg, dis waar, maar ek het dit nie besef nie," het sy in 'n bestendige, sterk stem gesê wat glad nie haar ouderdom verklap nie.
David Tavella, woordvoerder vir die Sainte Catherine Laboure-versorgingsoord, het gesê sy het "'n driedubbele afsondering beleef – in haar rolstoel, in haar kamer, en sonder enige besoekers". "Haar verjaarsdag is dus vir ons soos 'n hupstoot."
Suster André is oorval met oproepe van verslaggewers om die wêreld heen. Sy het egter nie enigiets spesiaal vir haar 117de verjaarsdag beplan nie. Die tehuis het egter ander planne gehad – 'n viering en 'n video-oproep met haar familie.
Sy sê haar gunstelingdis is kreef en sy "geniet 'n klein glasie wyn elke dag".
Sy was die enigste sussie met drie broers. Een van haar gunstelingherinneringe is toe twee van haar broers ná die Eerste Wêreldoorlog teruggekeer het huis toe. "Dit was 'n seldsame geleentheid vir gesinne. Daar was gewoonlik eerder twee dood as twee wat oorleef het. Hulle het albei teruggekom huis toe."
Suster André is die tweede oudste persoon in die wêreld, aldus die Gerontology-navorsingsgroep. Die oudste persoon is 'n Japannese vrou, Kane Tanaka, wat reeds haar 118de verjaarsdag gevier het.